|  |  |  |
| --- | --- | --- |
| **Berzence Nagyközség Polgármesterétől**  Berzence, Szabadság tér 19.  **Telefon: 82/546-091**  **e-mail: berzencepolgarmester@gmail.com** | Berzence | **Hivatali kapu:**  **rövid neve: SJFDI,**  **KRID**  **azonosító: 601024153** |

|  |  |  |
| --- | --- | --- |
| **Ügyiratszám: BER/1057-1/2025** |  |  |

**E l ő t e r j e s z t é s**

**Berzence Nagyközség Önkormányzat Képviselő-testületének**

**2025. év szeptember hó 30. napján tartandó ülésére**

*3. napirendi pont*

**Tárgy: A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023.(II.28) önkormányzati rendelet módosításának megtárgyalása.**

**Előterjesztő: Keszericze István polgármester**

**Tisztelt Képviselő-testület!**

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 2. § szerint:

**„2. §** (1) Mindenki felelős önmagáért.

(2) Ha az egyén önmagáról gondoskodni nem képes, őt – a képességeik és lehetőségeik szerint, a Polgári Törvénykönyvről szóló [2013. évi V. törvény (a továbbiakban: Ptk.)](https://njt.hu/jogszabaly/2013-5-00-00) rokontartásra vonatkozó szabályai szerinti sorrendben – a hozzátartozók segítik.

(3) Ha az egyén önmagáról gondoskodni nem képes és a hozzátartozók (2) bekezdés szerinti gondoskodásra vonatkozó kötelességüket nem teljesítik, az egyén lakóhelye szerinti települési önkormányzat jogszabályban meghatározott feltételek szerinti gondoskodási kötelezettsége áll fenn.

(4) Ha az egyén önmagáról gondoskodni nem képes, és a hozzátartozók a (2) bekezdés szerinti, a települési önkormányzat pedig a (3) bekezdés szerinti gondoskodásra vonatkozó kötelességet nem teljesítik, az államnak jogszabályban meghatározott feltételek szerinti kötelezettsége áll fenn.

(5) Az állam és a települési önkormányzat a szociális gondoskodás feltételeinek biztosításával összefüggő feladatainak ellátása során együttműködik az egyházi és civil szervezetekkel.

(6) A szociális intézmények és intézkedések rendszerének kialakítása és működési kereteinek biztosítása az állam és a települési önkormányzat feladata e törvényben meghatározott módon.”

**1./** Az önkormányzat 2023. február 28. napján tartott ülésén fogadta el a pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023.(II.28) önkormányzati rendeletét (a továbbiakban: Rendelet). A Rendelet 7.§ szerint:

***„7. §****(1) A képviselő-testület települési támogatás keretében – szociális rászorultság esetén – a jogosult számára, e rendeletben meghatározott feltételek szerint:*

*(2) lakhatáshoz kapcsolódó rendszeres kiadások viseléséhez nyújtott települési támogatást (a továbbiakban: lakásfenntartási támogatás),*

*(3) gyógyszer-kiadások viseléséhez nyújtott települési támogatást (a továbbiakban: gyógyszer-támogatás),*

*(4) méltányossági ápolási díjat (a továbbiakban: ápolási díj),*

*(5) temetési segélyt,*

*(6) szemétszállítási díjtámogatást,*

*(7) rendkívüli települési támogatást, állapít meg.”*

A Rendelet elfogadásakor az önkormányzat törekedett arra, hogy többféle rendkívüli élethelyzetben támogatást tudjon nyújtani a rászoruló személyek, családok számára.

Az Sztv. előzőekben említett 2.§-ának rendelkezései sok esetben nem érvényesülnek, az esetek többségében a gondoskodásra vonatkozó előírások sorrendisége nem hatályosul. Több kérelmező esetében tapasztalható az, hogy nem tesz meg mindent annak érdekében, hogy ne szoruljon önkormányzati, állami segítségre. Munkaviszony létesítése érdekében a munkaügyi szervekkel nem tartja a kapcsolatot, illetve a felajánlott közmunkát nem fogadja el, vagy ha azt elfogadja a munkavégzés során nem megfelelő magatartást, hozzáállást tanúsít.

Ezen túlmenően az Önkormányzat 1995. január 1. napjától magánszemélyek kommunális adójának bevezetéséről döntött, melynek mértéke jelenleg 12.500,- Ft/adótárgy/év (1040,- Ft/hó), nem éri el annak maximális összegét (42.336,- Ft/adótárgy/év). A szociális gondoskodást kérelmezők egy része nem is törekszik arra, hogy ezen kötelezettségének eleget tegyen, mely károsan hat az adózási morálra is.

Mindezek alapján indokoltnak tartom a rendelettervezet 1.§-a alapján azt, hogy települési támogatás csak annak a személynek legyen nyújtható, aki az illetékes munkaügyi szervvel rendszeresen együttműködik, a részére felajánlott közfoglalkoztatást elfogadja, és azt megfelelően végzi, illetve helyi adófizetési kötelezettségének eleget tesz.

**2./** A Rendelet 14.§-sa rendkívüli települési támogatás formájában nyújtott gyógyszertámogatás szabályait tartalmazza az alábbiak szerint:

***„14. §****(1) Gyógyszer-támogatás adható a szociálisan rászorult személy részére egészségi állapota megőrzéséhez és helyreállításához kapcsolódó kiadásainak csökkentése érdekében.*

*(2) Gyógyszer-támogatásra jogosult az a kérelmező, akinek az egy főre jutó havi nettó jövedelme nem haladja meg a családban élő kérelmező estében a mindenkori nyugdíjminimum 300%-át egyedül élő esetében 350%-át. A havi gyógyszeröltség a mindenkori nyugdíjminimum 20%át eléri vagy meghaladja*

*(3) Nem állapítható meg gyógyszer-támogatás annak a kérelmezőnek, aki az*[*Szt. 50. § (1)-(2) bekezdés*](https://njt.hu/jogszabaly/1993-3-00-00#SZ50@BE1)*ei alapján közgyógyellátásban részesül.*

*(4) A gyógyszer-támogatás megállapítása iránti kérelem a*[*3. melléklet*](https://or.njt.hu/eli/731629/r/2023/4#ME3)*szerinti formanyomtatványon nyújtható be, amelyhez csatolni kell a jövedelem nyilatkozatot.*

*(5) A*[*(4) bekezdés*](https://or.njt.hu/eli/731629/r/2023/4#SZ14@BE4)*ben meghatározott dokumentumokon kívül – a jogosultsági feltételek igazolásaként – be kell nyújtani a kérelmező krónikus betegségével összefüggő, rendszeresen szedett, egy havi gyógyszereiről a háziorvos vagy szakorvos által, és ezen gyógyszerek havi költségéről a gyógyszertár által kiállított igazolásokat.*

*(6) A gyógyszer-támogatást a kérelem benyújtását követő hónap első napjától számított egy évre kell megállapítani.*

*(7) A támogatás éves összege 24000 Ft, folyósítása háromhavonta, egyenlő részletekben történik”*

Gyógyszertámogatás folyósítása jelenleg egy fő részére történik, hiszen az illetékes járási hivatal által megállapított közgyógyellátásban sok személy részesül. Ezen túlmenően a Rendeletben szabályozott rendkívüli települési támogatás is vonatkozik „betegséghez” kapcsolódó kiadásokban történő segítségnyújtáshoz, sőt a jogosultsági feltételek is enyhébbek. Javasolt az ellátás megszüntetése, mely az igénylők részére hátrányt nem okoz, az adminisztrációt viszont csökkenti.

**3./** A Rendelet 15.§-sa rendkívüli települési támogatás formájában nyújtott (méltányossági) ápolási díj szabályait tartalmazza az alábbiak szerint:

***„15. §****(1) A képviselő-testület méltányosságból ápolási díjat állapít meg annak a hozzátartozónak, aki 18. életévét betöltött tartósan beteg személy ápolását, gondozását végzi és az egy főre számított havi családi jövedelemhatár nem haladja meg az öregségi nyugdíj mindenkori legkisebb összegének 200 %-át, egyedül álló esetén 300 %-át.*

*(2) A méltányossági ápolási díj megállapítása iránti kérelmet formanyomtatványon kell benyújtani. A kérelemhez csatolni kell a Korm. rendelet*[*24. §*](https://or.njt.hu/eli/731629/r/2023/4#SZ24)*-ában meghatározott igazolásokat és szakvéleményt.*

*(3) A méltányossági ápolási díj megállapítása határozatlan időre történik, melyet évente felül kell vizsgálni.*

*(4) A méltányossági ápolási díj összege 30000 Ft”*

A méltányossági ápolási díj folyósítása, megállapítása az önkormányzat részére nem kötelező ellátás. Az Sztv. átfogó módosításának hatályba lépése előtt (2015. március 1.) megállapított ápolási díjak tovább folyósításáról a törvény 45.-§-ának (2a) bekezdése rendelkezik, de felhatalmazást nem ad az önkormányzat részére arra, vonatkozóan, hogy ezen időpontot követően annak biztosítása kötelező lenne. Jelenleg a településen nem részesül senki önkormányzat által, ezen címen ápolási díjban. Ugyanakkor a hatályos szabályozás megfogalmazása sem egyértelmű, hiszen a Rendelet nem tartalmaz előírásokat a megszüntetés, vagy megszűnés eseteiről, illetve az összege egyszeri támogatásra utal. Javasolt az ellátás megszüntetése.

**4./** A Rendelet 18.§-sa rendkívüli települési támogatás formájában nyújtott szemétszállítási díjtámogatás szabályait tartalmazza az alábbiak szerint:

**„18. §** (1) A szemétszállítás díjának részbeni megtérítését kérheti az olyan 1, illetve 2 személyből álló háztartásban élő ingatlantulajdonos, bérlő, használó, ahol az egy főre jutó havi jövedelem az alábbi kategóriák valamelyikének megfelel.

(2) A 0-60000 Ft-ig egy főre jutó havi jövedelem esetében a szemétszállítási díj megtérítésének összege 9000 Ft.

(3) A 60001 Ft-100000 Ft-ig egy főre jutó havi jövedelem esetében a szemétszállítási díj megtérítésének összege 7000 Ft.

(4) A 100001 Ft-130000 Ft-ig egy főre jutó havi jövedelem esetében a szemétszállítási díj megtérítésének összege 6000 Ft.

(5) A támogatás kérelemre adható. A kérelem benyújtásának határideje a naptári év első félévére vonatkozóan július 31-e, a második félévre vonatkozóan a tárgyévet követő február 28. A kérelemhez mellékelni az 1993. évi III. tv. [4. §](https://or.njt.hu/eli/731629/r/2023/4#SZ4)-ban meghatározottak szerinti jövedelem, illetve vagyonigazolást. Továbbá nyilatkozni kell, hogy az ingatlanban a kérelmező, illetve lakótársa életvitelszerűen tartózkodik.

(6) A képviselő-testület a szemétszállítási díjtámogatás megállapításával kapcsolatos hatáskörét a polgármesterre ruházza át.

(7) Berzence Nagyközség Önkormányzat Képviselő-testülete kiköti, hogy egy ingatlan esetében, egy ingatlantulajdonos, bérlő, vagy használó részesülhet szemétszállítási díj kedvezményben.

(8) A kérelmeket a benyújtás határidejének lejártát követő 15 napon belül a polgármester bírálja el. Támogatás csak annak adható, aki igazolja a kérelem benyújtásakor, hogy a szolgáltatónak megfizette a szemétszállítás díját a kérelemben szereplő időszakra. A támogatás kifizetése a döntést követő 8 napon belül történik.”

A Rendelet alapján a hulladékszállítási díj befizetését követően a jövedelmi, vagyoni követelményeknek megfelelő kérelmező félévente kérheti a díjtámogatás megállapítását. Problémát okoz az, hogy a támogatás nagysága nem tesz különbséget a fizetendő díj összege között, hiszen akinek 80 literes hulladékgyűjtő edénye van, az a befizetett díjnál nagyobb támogatásra jogosult. Ennek megfelelően javasolt a támogatás megváltoztatása a mellékelt rendelettervezet 6.§-a alapján.

**5./** A Rendelet 19.§-sának (6). bekezdése rendkívüli települési támogatás alkalmankénti összegét tartalmazza az alábbiak szerint:

„(6) A rendkívüli települési támogatás összege 5000 Ft-50000 Ft-ig terjedhet.”

A jelenlegi szabályozás szerint akkor is 5000,- Ft-támogatást kell megállapítani, ha a kérelem ennél kevesebbre vonatkozik. Ennek megfelelően javasolt a támogatás megváltoztatása a mellékelt rendelettervezet 7.§-a alapján.

**6./** A Rendelet 21.§-sa rendkívüli települési támogatás formájában kedvezménye tűzifa vásárlás szabályait tartalmazza az alábbiak szerint:

***„21. §****(1) Méltányosságból kedvezményes tűzifa vásárlására biztosít lehetőséget a képviselő-testület az általa értékesítésre meghatározott mennyiség erejéig annak a szociálisan rászorultnak, akinek az egy főre számított havi családi jövedelme az öregségi nyugdíj mindenkori legkisebb összegének 300%-át, egyedül élő esetén 350%-át nem haladja meg.*

*(2) A jogosultak részére kedvezményesen vásárolható tűzifa mennyisége évente, összességében nem haladhatja meg a 6 m3-t.*

*(3) A kedvezményes vásárlási lehetőség kérelemre adható.*

*(4) A kérelmeket a polgármesteri hivatalba kell benyújtani.*

*(5) A kérelmek elbírálásáról átruházott hatáskörben a polgármester határozattal dönt. A határozatban rendelkezni kell a megvásárolható fa mennyiségéről, a részletfizetési lehetőségről.”*

A szabályozás leegyszerűsítve arra vonatkozik, hogy amennyiben az önkormányzat saját területéről tűzifát vág ki, lehetőséget biztosít arra, hogy kedvezményes áron az előírásoknak megfelelő kérelmezők, személyek részére az értékesítésre kerüljön. A kedvezményes tűzifa vásárlás rendkívüli települési támogatás keretében történő biztosítása nem tartozik a szociális ellátás szabályozási körébe. Az önkormányzat területeiről, ingatlanairól kivágott fa, mint önkormányzati vagyon a vagyongazdálkodásról szóló önkormányzati rendelet hatálya alá tartozik. Készletbevételt követően, önköltség számítás alapján lehet az értékesítéséről döntést hozni. Javasolt az ellátás megszüntetése.

**7./** A Rendelet 24.§-sa tartalmazza a szociális alapszolgáltatások közül az étkeztetés megállapításának szabályait alábbiak szerint:

***„24. §****(1) Az étkeztetés keretében azoknak a szociálisan rászorultaknak a legalább napi egyszeri meleg étkeztetéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen: koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt.*

*(2) Étkeztetésben részesíti az önkormányzat azt az igénylőt, illetve az általa eltartottat is, aki jövedelmétől függetlenül kora vagy egészségi állapota miatt nem képes az étkezéséről más módon gondoskodni.*

*(3) Az ellátás iránti kérelmet a kérelmező lakóhelye szerinti települési önkormányzathoz lehet benyújtani.*

*(4) Az ellátás iránti kérelemről a polgármester dönt.”*

Az Sztv. 62.§-ának (1) bekezdése alapján: *„Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen*

*a) koruk,*

*b) egészségi állapotuk,*

*c) fogyatékosságuk, pszichiátriai betegségük,*

*d) szenvedélybetegségük, vagy*

*e) hajléktalanságuk miatt.”*

Az Sztv. 62.§-ának (2) bekezdése szerint: *„Az (1) bekezdés szerinti jogosultsági feltételek részletes szabályait a települési önkormányzat rendeletben határozza meg.”*

A Rendelet étkeztetésre vonatkozó szabályozása nem felel meg az Sztv. által adott felhatalmazásnak, tekintettel arra, hogy csak megismétli azt. Az étkeztetésre vonatkozó jogosultsági feltételek szabályozását a rendelettervezet 8.§-sa alapján javaslom szabályozni.

**8./** A Rendelet 31.§-sa tartalmazza az alapellátás megszűnésének eseteit az alábbiak szerint:

***„31. §****(1) Az alapellátás megszűnik, ha az igénylő:*

*(2) a térítési díjat 2 hónapon keresztül nem fizeti ki, kivéve ha ingyenes ellátásban kell részesíteni,*

*(3) a szolgáltatást 2 hónapon keresztül nem veszi igénybe,*

*(4) elhalálozik,*

*(5) kéri az ellátást megszüntetését.*

*(6) Az alapellátás megszüntetése az intézményvezető hatásköre. Az ellátás megszűnéséről az intézményvezető írásban értesíti az ellátásban részesülőt.”*

A Rendelet szabályozása a jogalkotásról szóló törvénynek nem felel meg, így a rendelettervezet 9.§-a alapján javítani szükséges. Ezen túlmenően a Rendelet 31.§-ának (2) bekezdése ellentétes az Sztv. 102.§-ának (1) bekezdésével, így a magasabb szintű jogszabállyal való ellentmondást meg kell szűntetni.

**9./** A Rendelet 32.§-sa tartalmazza a szociálpolitikai kerekasztal létrehozásának, működésének szabályait alábbiak szerint:

***„32. §****Berzence Nagyközség Önkormányzat Képviselő-testülete a települési szociális ellátó rendszer irányítására, a szolgáltatástervezési koncepció összeállítására, módosítására, az ebben meghatározott feladatok végrehajtásának figyelemmel kísérése Szociálpolitikai Kerekasztalt hoz létre. A Szoviálpolitikai kerekasztal elnöke a polgármester, tagjai: az alpolgármester, a Szociális és Ügyrendi Bizottság, a jegyző, a szociális ügyintéző, a családgondozó, a védőnő, az I-es és II-es számú háziorvosi szolgálat háziorvosai, a fogorvos, a településen működő Szeretet Szociális Otthon igazgatója. A Szociális Kerekasztal működési rendjét maga határozza meg azzal, hogy évente legalább egy alkalommal ülést kell tartania.”*

A rendelettervezet 9.§-sa alapján javasolt a Rendelet módosítása, a helyesírási hiba kijavítása, a bizottsági szereplők pontosítása, illetve az ülések szám tekintetében.

Kérem a Tisztelt Képviselő-testületet, hogy a pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló önkormányzati rendelet módosítását jelen előterjesztés mellékletét képező tartalommal szíveskedjen jóváhagyni.

Berzence, 2025. szeptember 10.

|  |  |
| --- | --- |
|  | **Keszericze István** |
|  | polgármester |

**Előzetes hatásvizsgálat a jogalkotásról szóló 2010. évi CXXX. törvény 17.§ (1) bekezdése alapján:**

|  |  |
| --- | --- |
| A rendelet-tervezet címe: | Berzence Nagyközség Önkormányzata Képviselő- testületének …/2025.(...) önkormányzati rendelete a pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023.(II.28) önkormányzati rendelet módosításáról |
| Társadalmi-gazdasági hatása: | A szociális öngondoskodás elősegítése, társadalmi súlyának csökkenése. |
| Költségvetési hatása: | szociális kiadások csökkenése, helyi adóbevételek növekedése. |
| Környezeti, egészségi következményei: | Nincs |
| Adminisztratív terheket befolyásoló hatása: | Nem jelentős, illetve csökken |
| Egyéb hatása: | Nincs |
| A rendelet megalkotásának szükségessége: | Megalkotása a magasabb szintű jogszabállyal való ellentmondás tekintetében szükséges. |
| A rendelet megalkotása elmaradása esetén várható következmények: | Nincs, illetve adott helyzetben törvényességi észrevételt vonhat maga után. |
| A rendelet alkalmazásához szükséges személyi, szervezeti, tárgyi, pénzügyi feltételek: | Adottak |

**I n d o k o l á s**

A rendelet módosítása az Sztv. 2.§-ának érvényre juttatása, a szociális gondoskodás feladatainak érintettek közötti megosztása indokolja. Az egyes szociális juttatások ésszerűsítése, pontosítása, a hozzájutás átláthatóságát biztosítja. Az ellátással megvalósítani kívánt cél eléréséhez szükséges a tervezett módosítások elfogadása. Az alapszolgáltatásként biztosított étkeztetés jogosultsági feltételeinek meghatározása törvényi kötelezettség.

**Melléklet:**

**RENDELET-TERVEZET**

Berzence Nagyközség Önkormányzata Képviselő-testületének …/2025. (X. 1.) önkormányzati rendelete

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023.(II.28.) önkormányzati rendelet módosításáról

[1] Berzence Nagyközség Önkormányzat Képviselő-testülete Berzence közigazgatási területén élő személyek és családok részére, kiemelt figyelemmel az időskorú lakosságra, a gyermeket nevelő családokra, ezen belül is a nagycsaládokra illetve a hátrányos és halmozottan hátrányos gyermeket nevelő családokra, a szociálisan rászorult személyekre, az Önkormányzat teherbíró képességét szem előtt tartva megállapítja a szociális ellátás keretében nyújtott települési támogatások formáit, mértékét, az azokra való jogosultság feltételeit, kifizetésének, folyósításának és ellenőrzésének helyi szabályait.

[2] Berzence Nagyközség Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában kapott felhatalmazása alapján, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

1. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 5. §-a a következő (3) és (4) bekezdéssel egészül ki:

„(3) Nem állapítható meg települési támogatás olyan személy részére, akinek, vagy vele közös háztartásban élő személynek a kérelem benyújtásakor az önkormányzat felé egy évet meghaladó lejárt határidejű adóhátraléka áll fenn. Jelen rendelkezés alkalmazásakor rendezettnek minősül a tartozás, ha annak megfizetésére részletfizetést kapott.

(4) Nem állapítható meg települési támogatás, annak az aktív korú, vagy a vele közös háztartásban élő személynek,

*a)* aki az önkormányzat, illetve más arra jogosult által szervezett közmunka felajánlást nem fogadja el, továbbá a munkavégzés során igazolatlanul hiányzik, és egyéb kötelezettség szegés miatt abból kizárásra kerül,

*b)* aki munkanélküli és a járási hivatal foglalkoztatási osztályán álláskeresőként nem regisztrálja magát, illetve nem működik együtt.”

2. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 10. § (3) bekezdés b) pontja helyébe a következő rendelkezés lép:

*(A lakásfenntartási támogatás egy hónapra jutó összege)*

„*b)* a lakásfenntartás elismert havi költségének és a támogatás mértékének (a továbbiakban: TM) szorzata, ha a jogosult háztartásában az egy fogyasztási egységre jutó havi jövedelem az a) pont szerinti mértéket meghaladja,”

*(de nem lehet kevesebb, mint 2500 forint azzal, hogy a támogatás összegét 100 forintra kerekítve kell meghatározni.)*

3. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 7. § (6) bekezdése helyébe a következő rendelkezés lép:

„(6) hulladékszállítási díjtámogatást,”

4. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 6. § (1) bekezdése helyébe a következő rendelkezés lép:

„(1) Amennyiben a pénzbeli és természetbeni ellátás iránti kérelemben előadott életkörülmények vizsgálata kapcsán a kérelem megalapozott elbírálása szükségessé teszi, az igénylőnél környezettanulmányt kell készíteni, amely tartalmazza:

*a)* kérelmező alapvető személyazonosító adatait,

*b)* kérelmező állampolgárságát, bevándorolt, vagy menekült jogállását,

*c)* kérelmező belföldi lakó-, illetőleg tartózkodási helyét, tartózkodási jogcímét,

*d)* kérelmező tartására köteles személy(ek) alapvető személyazonosító adatait,

*e)* a jogosultság megállapításához szükséges jövedelmi, vagyoni adatokat,

*f)* lakásfenntartási támogatási eljárásnál a lakás nagyságára, komfortfokozatára, minőségére, közmű ellátottságára vonatkozó adatokat.”

5. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 10. alcím címe helyébe a következő rendelkezés lép:

„10. Hulladékszállítási díjtámogatás”

6. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 18. §-a helyébe a következő rendelkezés lép:

„18. §

(1) Az önkormányzat hulladékszállítás díjtámogatásban részesíti azt a személyt, aki:

*a)* 1, illetve 2 személyből álló háztartásban él,

*b)* a hulladékszállításra kijelölt közszolgáltatóval érvényes szerződéssel rendelkezik,

*c)* a hulladékszállítási díjat a közszolgáltató részére megfizeti,

*d)* bejelentett állandó lakóhelye a háztartás minden tagjának a hulladékszállítással érintett ingatlanban van,

*e)* a háztartásban az egy főre jutó jövedelem a 130.000,- Ft-ot nem haladja meg.

(2) A hulladékszállítási díjtámogatás összege, amennyiben a háztartásban élők egy főre jutó jövedelme:

*a)* 0 – 60.000,- Ft közé esik a befizetett hulladékszállítási díj 90%-a,

*b)* 60.001 – 100.000,- Ft közé esik a befizetett hulladékszállítási díj 70%-a,

*c)* 100.001 – 130.000,- Ft közé esik a befizetett hulladékszállítási díj 50%-a.

(3) A hulladékszállítási díjtámogatás összegét 100 forintra kerekítve kell megállapítani.

(4) A támogatás kérelemre adható. A kérelem benyújtásának határideje a tárgy év első félévére vonatkozóan, a félévet követő hónap utolsó napja, a második félévre vonatkozóan a tárgyévet követő második hónap utolsó napja. A határidő elmulasztása jogvesztő.

(5) A kérelmeket a benyújtás határidejének lejártát követő 15 napon belül kell elbírálni. A hulladékszállítási díjtámogatás kifizetése a döntés véglegessé válását követő 8 napon belül történik.

(6) A kérelemhez mellékelni kell az Szt. 4. §-ában meghatározottak szerinti jövedelemigazolásokat, illetve vagyonnyilatkozatot, továbbá a díj befizetését igazoló dokumentumot, továbbá nyilatkozni kell arról is, hogy a háztartás mindegyik tagja az érintett ingatlanban életvitelszerűen lakik.

(7) Egy ingatlan tekintetében, egy személy részesülhet hulladékszállítási díjtámogatásban.

(8) A képviselő-testület a hulladékszállítási díjtámogatás megállapításával kapcsolatos hatáskörét a polgármesterre ruházza át.”

7. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 19. § (6) bekezdése helyébe a következő rendelkezés lép:

„(6) A rendkívüli települési támogatás összege legalább 5.000 Ft – kivéve, ha a kérelem ennél kevesebb összegre vonatkozik – , de legfeljebb 50.000 Ft lehet.”

8. §

(1) A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 24. § (2)–(4) bekezdése helyébe a következő rendelkezések lépnek:

„(2) Korban rászorultnak kell tekinteni, azt az igénylőt, aki a kérelem benyújtásának időpontjában a 70. életévét betöltötte, és ezt személyi okmányával igazolta.

(3) Egészségi állapota miatt rászorultnak kell tekinteni azt a kérelmezőt,

*a)* Aki a megváltozott munkaképességű személyek ellátásairól és egyes törvények módosításáról szóló 2011. évi CXCI. törvény alapján rehabilitációs vagy rokkantsági ellátásra jogosult, és annak megállapítását a rehabilitációs hatóság határozatával igazolta

*b)* Aki az 1993. évi III. törvény 37. § (1) bekezdés a) és b) pontja szerinti egészségkárosodási és gyermekfelügyeleti támogatásban részesül és ezt az illetékes hatóság határozatával igazolja

*c)* Aki súlyos mozgáskorlátozott személynek minősül

*d)* aki olyan tartós vagy gyógyíthatatlan betegségben szenved, hogy étkezését más módon megoldani nem tudja és ezt a háziorvos (szakorvosi vélemény, vagy kórházi zárójelentés) alapján igazolja

*e)* aki egyszeri határozott időre, baleset, műtéti beavatkozás stb. miatt a lábadozás időszakában nem tudja a napi egyszeri meleg étkezését más módon megoldani és ezt a háziorvos (szakorvosi vélemény, vagy kórházi zárójelentés) alapján igazolja

(4) Fogyatékossága miatt rászorultnak kell tekinteni azt az igénylőt, aki a kérelem benyújtásának időpontjában fogyatékossági támogatásban részesül és ezt határozattal igazolja. ”

(2) A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 24. §-a a következő (5)–(8) bekezdéssel egészül ki:

„(5) Pszichiátriai betegsége miatt rászorultnak kell tekinteni azt az igénylőt, aki ezt pszichiáter szakorvosi véleménnyel igazolja.

(6) Szenvedélybetegsége miatt rászorultnak kell tekinteni azt az igénylőt, aki ezt a kérelem benyújtásának időpontjában pszichiáter szakorvosi véleménnyel igazolja.

(7) Az ellátás iránti kérelmet a kérelmező lakóhelye szerinti települési önkormányzathoz lehet benyújtani.

(8) Az ellátás iránti kérelemről a polgármester dönt.”

9. §

A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet 31. és 32. §-a helyébe a következő rendelkezések lépnek:

„31. §

Az alapellátás megszűnik, ha az igénylő:

a) hat hónapon át folyamatosan térítési díjtartozás áll fenn, és az a hatodik hónap utolsó napján a kéthavi személyi térítési díj összegét meghaladja, és vagyoni, jövedelmi viszonyai lehetővé teszik a térítési díj megfizetését

b) a szolgáltatást 2 hónapon keresztül nem veszi igénybe,

c) elhalálozik,

d) kéri az ellátást megszüntetését.

e) Az alapellátás megszüntetése az intézményvezető hatásköre. Az ellátás megszűnéséről az intézményvezető írásban értesíti az ellátásban részesülőt.

32. §

Berzence Nagyközség Önkormányzat Képviselő-testülete a települési szociális ellátó rendszer irányítására, a szolgáltatástervezési koncepció összeállítására, módosítására, az ebben meghatározott feladatok végrehajtásának figyelemmel kísérése Szociálpolitikai Kerekasztalt hoz létre. A Szociálpolitikai kerekasztal elnöke a polgármester, tagjai: az alpolgármester, a Szociális és Ügyrendi Bizottság elnöke és tagjai, a jegyző, a szociális ügyintéző, a családgondozó, a védőnő, az I-es és II-es számú háziorvosi szolgálat háziorvosai, a fogorvos, a településen működő Szeretet Szociális Otthon igazgatója. A Szociális Kerekasztal működési rendjét maga határozza meg.”

11. §

Hatályát veszti A pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023. (II. 28.) önkormányzati rendelet

*a)* 6. § (2)–(7) bekezdése,

*b)* 7. § (3) és (4) bekezdése,

*c)* 6. alcíme,

*d)* 7. alcíme,

*e)* 8. alcíme,

*f)* 13. alcíme.

12. §

Ez a rendelet 2025. október 2-án lép hatályba.